## El Circuit Cultural Valencià rep 154 sol·licituds d’ajuntaments, un 50 % més que en la convocatòria anterior

*** 79 ajuntaments de la província de València, 47 de la d’Alacant i 28 de la de Castelló han sol·licitat adherir-se
* Esta xifra de sol·licituds suposa el màxim nombre d’ajuntaments interessats que hi ha hagut a participar en el programa**

La Conselleria d’Educació, Cultura, Universitats i Ocupació, mitjançant l’Institut Valencià de Cultura (IVC), ha rebut un total de 154 sol·licituds d’ajuntaments per a adherir-se al programa del Circuit Cultural Valencià (CCV).

Esta xifra de municipis interessats a sumar-se al CCV suposa un augment de més del 50 % respecte a les sol·licituds de la passada convocatòria. En concret, són 79 ajuntaments de la província de València, 47 de la d’Alacant i 28 de la de Castelló.

Les sol·licituds, el termini d’entrega de les quals va finalitzar divendres passat, 9 de maig, inclouen programacions culturals elaborades pels ajuntaments que es duran a terme en espais dels municipis. L’objectiu és fer arribar una programació cultural de qualitat a tots municipis que s’adherisquen al programa, a fi de fomentar la integració i el desenrotllament cultural del territori.

Per a l’avaluació de les sol·licituds, es prioritzarà, entre d’altres, la inclusió en la programació realitzada a càrrec del pressupost municipal d’espectacles arreplegats en el catàleg d’arts escèniques, música i audiovisuals del CCV, l’existència de personal que exercisca funcions de gestió cultural en la plantilla de l’entitat local, i l’increment d’almenys un 5 % en el pressupost municipal dedicat a cultura respecte de l’exercici anterior.

Les disposicions del programa del CCV es regixen mitjançant el conveni firmat entre l’IVC i la Federació Valenciana de Municipis i Províncies (FVMP) per a la cooperació en la promoció i difusió del projecte del Circuit Cultural Valencià (CCV) en 2025 entre els municipis de la Comunitat Valenciana.

Segons s’arreplega en el conveni, l’IVC s’encarregarà de la programació, la contractació, la liquidació i el pagament del 100 % del caixet dels artistes de cada una de les actuacions incloses dins del CCV. Al mateix temps, l’IVC sol·licitarà que el municipi adherit faça una inversió en cultura equivalent a l’obtinguda a través d’este conveni mitjançant la contractació d’espectacles professionals, per tal de respectar l’efecte multiplicador del circuit.

El conveni preveu una dotació pressupostària de 2.420.000 euros per a finançar el cost de les activitats culturals programades pels ajuntaments, segons alguna de les cinc modalitats previstes.

Esta xifra representa un primer increment de 200.000 euros respecte a 2024. A més, a este import se sumaran 300.000 euros addicionals, la qual cosa suposa un augment total del pressupost de 500.000 euros. Este reforç permetrà una major descentralització de la programació cultural, enfortir la vertebració territorial i ampliar l’impacte en el sector, la qual cosa genera més oportunitats per a les companyies professionals.

Fecha: 13/05/2025